## La Generalitat licita la construcció de 170 noves vivendes de protecció pública a Alacant, Gandia i Silla

*** Susana Camarero destaca que “la unitat i el consens poden fer polítiques realistes i eficaces com la del Pla Viu, que impulsa una de les majors mobilitzacions de sòl per a solucionar el problema de la falta de vivenda”
* El termini de presentació d’ofertes finalitza el 16 de febrer**

La Generalitat, a través de l’Entitat Valenciana de Vivenda i Sòl (EVHA), ha licitat l’alienació per concurs en règim de permuta de cinc parcel·les propietat de l’entitat per a la construcció de més de 170 vivendes de protecció pública a Alacant, Gandia i Silla.

Estes cinc parcel·les formen part del Pla Viu que ha impulsat la Generalitat per a incrementar l’oferta de vivenda protegida en la Comunitat a través de la mobilització de sòl públic i la col·laboració publicoprivada. Tot això amb l’objectiu de donar resposta al problema de falta de vivenda assequible amb la construcció de 10.000 vivendes protegides.

La vicepresidenta primera i consellera de Servicis Socials, Igualtat i Vivenda, Susana Camarero, ha assegurat que les polítiques posades en marxa per l’actual Consell “demostren que, des del principi, hem posat la vivenda en el centre, preocupant-nos i ocupant-nos de l’oferta de vivenda, la dificultat d’accés i la protecció dels col·lectius més vulnerables”.

Tot això, ha continuat explicant, “d’una banda, escoltant les necessitats de la ciutadania i oferint les solucions que necessiten i, d’altra banda, col·laborant i escoltant el sector de la construcció per a abordar el gran problema que suposa la falta de vivenda, ja que només amb unitat i consens es poden fer polítiques realistes i eficaces”. “D’esta manera, estem fent realitat el Pla Viu, que suposa una de les majors mobilitzacions de sòl públic per a donar solució al problema de la vivenda”.

Esta mateixa setmana, el Consell de Direcció de l’EVHA aprovava l’alienació d’estes parcel·les que hui s’han licitat. Tres d’estes es troben del sector APD/4 Rabasa, fase II-B, del PGOU d’Alacant. Concretament es tracta de l’R1, en la qual es preveu construir unes 21 vivendes; l’R2, amb 18 immobles aproximadament; i l’R3 amb una trentena de vivendes aproximadament.

De la mateixa manera, s’han licitat altres dos parcel·les: una en el sector Santa Anna de Gandia, en el carrer Projecte D 1, a on es preveu construir al voltant de 61 vivendes, i l’altra a Silla, en el carrer l’Horta, 4, a on s’estima que s’edifiquen altres 41 immobles. El termini de presentació d’ofertes finalitza el pròxim 16 de febrer.

La vicepresidenta primera ha destacat que l’alienació per permuta a canvi d’obra futura “és un mecanisme clau dins del Pla Viu que està donant molt bons resultats”. Mitjançant esta fórmula, les empreses adjudicatàries entreguen a la Generalitat, en concepte de permuta, un nombre determinat d’unitats de vivenda, que s’incorporaran al seu parc públic vivenda assequible.

Susana Camarero ha assegurat que este sistema és fonamental per a aconseguir els objectius del Pla Viu “a través de la mobilització de sòl públic que estava inactiu per a convertir-lo, a mitjà termini, en vivenda assequible”.

**Conveni amb l’Ajuntament d’Alacant**

Així mateix, la consellera ha mostrat la seua satisfacció per l’aprovació, també per part del Consell de Direcció de l’EVHA, de la subscripció d’un conveni de comanda de gestió, mitjançant el qual, l’Ajuntament d’Alacant encarrega a l’EVHA la gestió per a construir al voltant de 220 vivendes de protecció pública, mitjançant la licitació per a alienació a permuta de cinc parcel·les municipals.

Els terrenys es troben en les avingudes Jaume I i de Dénia i en els carrers Infermera Angelina Ceballos, Metge Ricardo Ferrer i Banda Los Claveles. En concepte de permuta per les parcel·les, el consistori preveu rebre 26 vivendes protegides i un local d’ús socicomunitari en el barri Joan Pau II.

Fecha: 14/11/2025